સ્‍વમાનભેર રહેવા માંગતા સમાજનાં મઘ્‍યમવર્ગીય પરિવારને મદદ કેવી રીતે થઇ શકાય તેવું સુંદર દ્રષ્‍ટાંત અમદાવાદના પરજીયા સોની સમાજે પુરૂં પાડયું છે. અમદાવાદના પરજીયા સોની સેવા સમિતિનાં પ્રમુખ શ્રી દિલીપભાઇ કાનજીભાઇ થડેશ્ચર અને ઉપપ્રમુખ શ્રી નરેશભાઇ બચુભાઇ થડેશ્ચર દ્વારા સમાજનાં મઘ્‍યમવર્ગીય પરિવારોને ઘરનું ઘર લઇ શકે તે માટે મદદરૂપ થવા સમાજના દિલેર દાતાઓની મદદથી મકાનદીઠ 1-1 લાખ દાતાની સહાય અને સરકારની સબસીડી તથા બાકી રહેતી રકમ માટે લોન કરાવી આપી નરોડા સહિતના બે વિસ્‍તારો નક્કી કરી તેમાં એક બી.એચ.કે.ના ફલેટ કે જેની કિંમત રૂા.15 લાખ છે તેને 11 લાખ 11 હજારમાં ખરીદ કરાવી સમાજનાં અનેક પરિવારોને તેનો લાભ અપાવ્‍યો હતો. દિલેર દાતાઓએ પણ પોતાના સમાજની વ્‍યક્‍તિ ઘરનું ઘર વસાવી શકે અને હાલમાં ભાડે રહેતા હોય તે ભાડાને બદલે મકાનનો હપ્‍તો ચૂકવે અને ઘરનાં માલિક થઇ શકે તે માટે ઉદાર દિલે સખાવત કરતાં અમદાવાદમાં પરજીયા સોની સમાજનાં ભાડે રહેતા અનેક પરિવારને ઘરનાં ઘર મળે તેવું સુંદર આયોજન કરનાર શ્રી દિલીપભાઇ અને નરેશભાઇ ઉપર અભિનંદનની વર્ષા થઇ રહી છે.